รัฐบาลไทย-ข่าวทำเนียบรัฐบาล-สำนักงานสลากฯ ออกรางวัลในวันที่ 16 พฤษภาคมนี้ ยึดแนวทางการป้องกันการแพร่ระบาดของโรคโควิด 19
วันพฤหัสบดีที่ 14 พฤษภาคม 2563
สํานักงานสลากฯ ออกรางวัลในวันที่ 16 พฤษภาคมนี้ ยึดแนวทางการป้องกันการแพร่ระบาดของโรคโควิด 19
การออกรางวัลในวันที่ 16 พฤษภาคม 2563 จะยึดแนวทางในการป้องกันการแพร่ระบาดของโรคโควิด 19 ตามแนวทางกระทรวงสาธารณสุข ซึ่งจะมีการจํากัดจํานวนผู้ปฏิบัติหน้าที่ในพื้นที่ออกรางวัล โดยให้กรรมการ เจ้าหน้าที่ และผู้เกี่ยวข้องปฏิบัติตามอย่างเคร่งครัด
วันนี้ (14 พฤษภาคม 2563) นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล กล่าวว่าการออกรางวัลในวันที่ 16 พฤษภาคม 2563 จะยึดแนวทางในการป้องกันการแพร่ระบาดของโรคโควิด 19 ตามแนวทางกระทรวงสาธารณสุข ซึ่งจะมีการจํากัดจํานวนผู้ปฏิบัติหน้าที่ในพื้นที่ออกรางวัล โดยให้กรรมการ เจ้าหน้าที่ และผู้เกี่ยวข้องปฏิบัติตามอย่างเคร่งครัด เช่น การจัดสถานที่นั่งห่างกันอย่างน้อย 1 เมตร จุดคัดกรองอุณหภูมิผู้ร่วมออกรางวัลทุกคน ล้างมือด้วยเจลแอลกอฮอล์ กําหนดให้ใส่หน้ากากอนามัยตลอดเวลาในห้องออกรางวัล หากเป็นเจ้าหน้าที่เชิญกรรมการ ผู้ประกาศรางวัลต้องใส่ Face Shield นอกเหนือจากหน้ากากอนามัยด้วย ตลอดจนให้ทําความสะอาดอุปกรณ์ออกรางวัล รวมถึงจุดที่มีการสัมผัสบ่อยๆ ทุก 30 นาที ทั้งนี้ ประชาชนที่สนใจเข้าชมการออกรางวัล สามารถเดินทางมาได้ แต่ต้องปฏิบัติตามมาตรการอย่างเคร่งครัด โดยการรับชมในห้องออกรางวัลอาจมีที่นั่งลดลงจากเดิม เพราะจะมีการเว้นระยะห่างเพิ่ม (Social Distancing) และหากที่นั่งเต็มได้จัดสถานที่รับชมผ่านโทรทัศน์วงจรปิด ณ ด้านล่างของอาคาร ดังนั้นจึงขอความร่วมมือให้ประชาชนรับชมการถ่ายทอดสดการออกรางวัลผ่านโทรทัศน์ วิทยุ หรือสื่อสังคมออนไลน์ ซึ่งมีความสะดวก ปลอดภัย และสอดคล้องกับนโยบายรัฐบาล ที่รณรงค์ให้อยู่บ้านและลดการเดินทาง
ในส่วนของผู้ถูกรางวัลสลากฯ ที่ต้องการเดินทางมาขึ้นรางวัลที่สํานักงานสลากฯ สนามบินน้ํา จ.นนทบุรี จะต้องลงทะเบียนจองคิวผ่านเว็บไซต์ www.glo.or.th เพื่อนัดหมายเวลาล่วงหน้าก่อนมาขึ้นรางวัล โดยเริ่มให้จองคิวการขึ้นรางวัลของสลากงวด 1 เมษายน 2563 ตั้งแต่วันที่ 17 พฤษภาคมนี้ และเริ่มให้มาขึ้นรางวัลที่สํานักงานฯ ได้ตั้งแต่ 18 พฤษภาคม เป็นต้นไป กําหนดรับขึ้นเงินรางวัลได้ไม่เกินวันละ 65,000 ฉบับ ซึ่งจะต้องปฏิบัติตามมาตรการฯ การป้องกันการแพร่ระบาดของของโรคโควิด 19 อย่างเคร่งครัด สําหรับวิธีการจองคิวผ่านเว็บไซต์ www.glo.or.th จะไม่ยุ่งยาก เพียงกรอกชื่อ-นามสกุล หมายเลขบัตรประชาชน และจํานวนสลากฯ ที่จะมาขอขึ้นรางวัล จากนั้นก็มาขึ้นรางวัลตามวันเวลาที่ได้จองไว้ได้ อย่างไรก็ตามเพื่อความสะดวกสามารถขึ้นรางวัลได้ที่ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสินทุกสาขาทั่วประเทศ และธนาคารกรุงไทยเฉพาะสาขากรุงเทพและปริมณฑล
สําหรับการจําหน่ายสลากงวด 16 มิถุนายน 2563 นั้น สํานักงานสลากฯ จะให้ตัวแทนจําหน่ายแจ้งความประสงค์จะขอรับสลากไปจําหน่ายผ่านเว็บไซต์ www.glo.or.th ตั้งแต่วันที่ 14-18 พฤษภาคม 2563 ทั้งนี้ หากตัวแทนจําหน่ายไม่แจ้งความประสงค์ในระบบ จะไม่สามารถชําระเงินค่าสลากและรับสลากงวดวันที่ 16 มิถุนายน 2563 ไปจําหน่ายได้
โฆษกคณะกรรมการสลากกินแบ่งรัฐบาล กล่าวตอนท้ายว่า สํานักงานสลากฯ ได้ขอให้ตัวแทนจําหน่ายสลากทั้งในส่วนกลางและส่วนภูมิภาค ประเมินสถานการณ์และความสามารถในการจําหน่ายก่อนตัดสินใจแจ้งความประสงค์ขอรับสลากไปจําหน่าย เนื่องจากในแต่ละพื้นที่มีข้อจํากัดในการจําหน่ายแตกต่างกัน อาจทําให้การจําหน่ายไม่เป็นไปตามที่คาดการณ์ไว้ และในขณะจําหน่ายสลากให้ปฏิบัติตามมาตรการที่กระทรวงสาธารณสุขกําหนด และการเว้นระยะห่างทางสังคม (Social Distancing) เช่นการใส่ Face Shield, สวมหน้ากากอนามัย, ล้างมือด้วยแอลกอฮอล์, สวมถุงมือขณะจําหน่ายสลาก และรักษาระยะห่างระหว่างบุคคล1-2 เมตร เป็นต้น โดยการปฏิบัติดังกล่าวจะเป็นประโยชน์แก่ผู้ซื้อ ผู้ขาย และสังคมส่วนรวม เพื่อควบคุมการป้องกันการแพร่ระบาดของโรคโควิด 19 และทําให้การจําหน่ายสลากดําเนินการได้อย่างต่อเนื่องเป็นปกติ